b'\n_START_ARTICLE_\nLaura (Giorgione)\n_START_SECTION_\nApie paveiksl\xc4\x85\n_START_PARAGRAPH_\nPaveikslas yra vienintelis venecijie\xc4\x8dio tapytojo D\xc5\xbeord\xc5\xbeon\xc4\x97s, kuris yra datuotas, bei vienas i\xc5\xa1 labai nedaugelio, kurio D\xc5\xbeord\xc5\xbeon\xc4\x97s autoryst\xc4\x97 yra menkai abejotina. Paveikslo reverse pa\xc5\xbeym\xc4\x97ta 1506 m. atlikimo data, autoriumi D\xc5\xbeord\xc5\xbeon\xc4\x97 ir u\xc5\xbesakovu \xe2\x80\x9eponas D\xc5\xbeakomas\xe2\x80\x9c. Nieko tikro ne\xc5\xbeinoma apie paveiksle vaizduojam\xc4\x85 moter\xc4\xaf. \xe2\x80\x9eLaura\xe2\x80\x9c yra pirmasis tokio pob\xc5\xabd\xc5\xbeio portretas Venecijos dail\xc4\x97je, kuriame vaizduojama sensuali, i\xc5\xa1 dalies apsinuoginusi poeti\xc5\xa1ka moteris. Yra kelios moters statuso sp\xc4\x97jimo versijos: \xc5\xbemona, nuotaka, kurtizan\xc4\x97. Viena vertus, nei viena gerbiama to laikotarpio moteris, \xc5\xbemona, nesileist\xc5\xb3 b\xc5\xabti vaizduojama su apnuoginta kr\xc5\xabtimi, kita vertus, paveiksle akivaizd\xc5\xbeiai pabr\xc4\x97\xc5\xbeiamas moters kuklumas. Medelis u\xc5\xbe moters yra lauras \xe2\x88\x92 religijoje skaistyb\xc4\x97s simbolis, pati moteris neprovokuojan\xc4\x8diai \xc5\xbei\xc5\xabri tiesiai prie\xc5\xa1 save, o ne \xc4\xaf \xc5\xbei\xc5\xabrov\xc4\x85. Yra versij\xc5\xb3, kad \xc5\xa1is portretas gal\xc4\x97jo b\xc5\xabti dvigubo portreto dalis, kurio kitoje dalyje tikriausiai buvo pavaizduotas u\xc5\xbesakovas \xe2\x80\x9eponas D\xc5\xbeakomas\xe2\x80\x9c. Moters kair\xc4\x97s rankos pad\xc4\x97tis gali rodyti, kad ji yra n\xc4\x97\xc5\xa1\xc4\x8dia. Moters bruo\xc5\xbeai paveiksle yra \xc5\xbeenkliai labiau individualizuoti nei kit\xc5\xb3 pana\xc5\xa1i\xc5\xb3 venecijieti\xc5\xa1k\xc5\xb3 paveiksl\xc5\xb3, o tai padidina tikimyb\xc4\x99, kad jame pavaizduotas realios asmenyb\xc4\x97s portretas._NEWLINE_Paveikslas pavadinim\xc4\x85 \xe2\x80\x9eLaura\xe2\x80\x9c \xc4\xafgavo v\xc4\x97liau, ta\xc4\x8diau \xc5\xa1iuo metu, versija, kad jame vaizduojama Petrarkos poetin\xc4\x97 mylimoji Laura, yra atmetama. Petrarkos Laura buvo kukli blondin\xc4\x97, atmetusi poeto aistr\xc4\x85, D\xc5\xbeor\xc5\xbeon\xc4\x97s Laura yra juodbruva, putli ir jos \xc4\xafvaizdis akivaizd\xc5\xbeiai skirtas jaudinti. Medelis lauras gali kelti kit\xc4\x85 asociacij\xc4\x85 \xe2\x88\x92 galb\xc5\xabt tai yra aliuzija \xc4\xaf Apolono mylim\xc4\x85j\xc4\x85 Dafn\xc4\x99, kuri nenor\xc4\x97dama b\xc5\xabti Apolono suviliota pavirto \xc4\xaf lauro medel\xc4\xaf. Moteris paveiksle apsirengusi pla\xc4\x8diu prabangiu raudonu apsiaustu su kailio apvadu. Tuo laiku tai buvo labiau vyri\xc5\xa1kas drabu\xc5\xbeis, paprastai asocijuojamas su literatais. Yra versija, kad galb\xc5\xabt portretu vaizduojama kuri Venecijos kurtizan\xc4\x97, i\xc5\xa1gars\xc4\x97jusi savo metu eil\xc4\x97mis, bet n\xc4\x97ra nei vienas \xc5\xbeinomas tokios asmenyb\xc4\x97s portretas su apnuoginta kr\xc5\xabtimi. Infraraudon\xc5\xb3j\xc5\xb3 spinduli\xc5\xb3 tyrimai rodo, kad D\xc5\xbeord\xc5\xbeon\xc4\x97 i\xc5\xa1 prad\xc5\xbei\xc5\xb3 apsiaust\xc4\x85 planavo vaizduoti labiau praskleist\xc4\x85 ties apnuoginta kr\xc5\xabtimi ir tikriausiai parodyti daugiau apatini\xc5\xb3 mar\xc5\xa1kini\xc5\xb3, pana\xc5\xa1iai kaip Ticianas pavaizdavo moter\xc4\xaf v\xc4\x97lesniame paveiksle \xe2\x80\x9eFlora\xe2\x80\x9c. Dabartiniame variante moters apatinius mar\xc5\xa1kinius vos vos galima nusp\xc4\x97ti ties apsiausto pakra\xc5\xa1\xc4\x8diu. Leonardas da Vin\xc4\x8dis tuo metu buvo Venecijoje ir D\xc5\xbeord\xc5\xbeon\xc4\x97 tikriausiai gal\xc4\x97jo \xc5\xbeinoti jo \xe2\x80\x9eD\xc5\xbeinevros de Ben\xc4\x8di portreto\xe2\x80\x9c kompozicij\xc4\x85. Albrechtas Diureris metais anks\xc4\x8diau buvo nutap\xc4\x99s \xe2\x80\x9eJaunos venecijiet\xc4\x97s portret\xc4\x85\xe2\x80\x9c, kuris galb\xc5\xabt irgi pasitarnavo D\xc5\xbeord\xc5\xbeonei pavyzd\xc5\xbeiu.'